โฆษก ศบค.ระบุ มีผู้ติดเชื้อเพิ่ม 6 คน แต่อยากให้ทุกคนอย่าประมาท ปฏิบัติตามข้อกำหนดของกระทรวงสาธารณสุขอย่างเคร่งครัด
โฆษก ศบค.ระบุ มีผู้ติดเชื้อเพิ่ม 6 คน แต่อยากให้ทุกคนอย่าประมาท ปฏิบัติตามข้อกำหนดของกระทรวงสาธารณสุขอย่างเคร่งครัด น.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด19 ว่า วันนี้มีผู้ป่วยเพิ่มขึ้น 6 คน รวมมีผู้ป่วยสะสม 2,960 คน หายป่วยเพิ่ม 32 คน รวมหายป่วยแล้ว 2,719 คน อยู่ระหว่างการรักษาตัว 187 คน ไม่มีผู้เสียชีวิตวันนี้ รวมเสียชีวิตสะสมอยู่ที่ 54 ราย สำหรับ 6 คน ที่ติดเชื้อเพิ่ม 1 คนเป็นชาย ติดเชื้อมาจากเดินทางไปซื้อของที่ตลาด ซึ่งเป็นสถานที่ชุมชน ส่วนอีก 5 คนเป็นการเชิงค้นหาเชิงรุกที่อำเภอบันนังสตา จังหวัดยะลา ดังนั้นตลาดที่เป็นสถานที่หนึ่งที่มีการผ่อนปรน จะต้องปฏิบัติตามข้อกำหนดของกระทรวงสาธารณสุขอย่างเคร่งครัด มีการเว้นระยะห่างและการคัดกรองผู้ที่จะมาซื้อของ รวมถึงสวมหน้ากากอนามัยด้วยส่วนการฝ่าฝืนมาตรการเคอร์ฟิว ห้ามออกนอกเคหสถาน ตั้งแต่เวลา 22.00 น. - 04.00 น. ของวันรุ่งขึ้น มีประชาชนฝ่าฝืนเพิ่มขึ้นกว่าเมื่อวานนี้ ซึ่งอาจจะเป็นเพราะว่าทุกคนรู้สึกผ่อนคลาย แต่รัฐบาลมีความเป็นห่วงเรื่องการแพร่ระบาดของโรคโควิด-19 เพิ่มขึ้นได้ จึงอยากให้ทุกคนระมัดระวังในการปฏิบัติตัวในช่วงนี้